Regionsudvalgets udtalelse om "Eurotraining for lokale og regionale myndigheder i EU"

(1999/C 198/13)

REGIONSUDVALGET har -

under henvisning til præsidiets beslutning af 15. juli 1998 om i henhold til artikel 198 C, stk. 4, i traktaten om oprettelse af Det Europæiske Fællesskab om at afgive udtalelse om "Eurotraining for lokale og regionale myndigheder i EU" og henvise det forberedende arbejde til Underudvalg 7 "Uddannelse, Erhvervsuddannelse, Kultur, Ungdom, Sport, Borgernes Rettigheder",

under henvisning til konklusionerne fra konferencen om "Eurotraining for lokale og regionale myndigheder i EU", som fandt sted den 5.-6. juni 1998 i Barcelona, og som var organiseret af Regionsudvalget, Centret for Europæiske Regioner, Det Europæiske Institut for Offentlig Administration, Europakollegiet og Kommissionen,

under henvisning til forslaget til Regionsudvalgets udtalelse (CdR 404/98 rev. 1), som blev vedtaget af Underudvalg 7 den 4. december 1998 (Ordførere: Helene Lund og Jordi Pujol i Soley) -

på den 28. plenarforsamling den 10. og 11. marts 1999 (mødet den 11. marts) vedtaget følgende udtalelse.

1. Indledning

1.1. Udviklingen på den interregionale konference om Eurotraining for lokale og regionale myndigheder i Den Europæiske Union, som fandt sted i Barcelona den 5. og 6. juni 1998 - organiseret af Centret for Europæiske Regioner (ECR) i Barcelona i samarbejde med Det Europæiske Institut for Offentlig Administration (EIPA) i Maastricht og Europakollegiet i Brügge med støtte fra Kommissionen, Regionsudvalget og den katalonske lokalregering - var en milepæl for EU's regioner og kommuner, idet den gav mulighed for grundige drøftelser af behovet for uddannelse i EU-forhold, som berører disse myndigheder.

1.2. På baggrund af et spørgeskema, der blev sendt til praktisk talt alle regioner og de fleste byer i EU og ansøgerlandene, fastlagde konferencen behovene for Eurotraining inden for visse prioritetsområder og gav samtidig information om de administrative strukturer, der tager sig af EU-anliggender, samt information vedrørende menneskelige ressourcer og de involverede folkevalgte repræsentanter og embedsmænd i de lokale og regionale forvaltninger.

1.3. Konklusionerne fra konferencen fokuserede på behovet for, at lokale og regionale forvaltninger og sammenslutninger af lokale og regionale myndigheder satser på at fremme deres ansattes evne til at holde sig orienteret om EU-spørgsmål og på at udvikle de nødvendige Eurotraining-aktiviteter. Konferencen kortlagde ligeledes uddannelsesbehovene inden for visse prioritetsområder.

1.4. Regionsudvalget foreslår på baggrund af konferencens resultater, at der tages initiativ til at styrke professionalismen hos de lokale og regionale myndigheders ansatte, hvad EU-spørgsmål angår.

2. Generelle bemærkninger

2.1. Formålet med Eurotraining

2.1.1. Regionsudvalget agter at lancere et program om Eurotraining som et nødvendigt instrument til at styrke den europæiske integrationsproces og fremme de lokale og regionale myndigheders effektivitet.

2.1.2. Projektet har til formål at øge det kendskab til EU-spørgsmål, som folkevalgte repræsentanter og embedsmænd i EU's lokale og regionale forvaltninger bør have.

2.1.3. Regionsudvalget er overbevist om, at Eurotraining er vigtig for styrkelsen af den europæiske integrationsproces og borgernes engagement heri. Dette synspunkt vil det fremføre over for de andre EU-institutioner og formidle ud til borgerne.

2.1.4. Regionsudvalget opfordrer alle offentlige myndigheder - på EU-, nationalt, lokalt og regionalt niveau - og alle sammenslutninger af lokale og regionale myndigheder til at prioritere indførelsen af passende Eurotraining højt.

2.2. De lokale og regionale myndigheder og den europæiske integrationsproces

2.2.1. Den europæiske integrationsproces kræver deltagelse og engagement fra alle offentlige myndigheder og alle EU-borgere. En af de opgaver, de offentlige myndigheder kan udfylde i denne forbindelse, er at gøre den offentlige opinion og borgerne opmærksomme på den europæiske integrations betydning på forskellige områder og at øge befolkningens kendskab til Den Europæiske Union.

2.2.2. Fra begyndelsen af den europæiske integrationsproces har der altid hersket mange forskellige lokale forhold i medlemsstaterne som et resultat af den historiske udvikling, forskellig kultur og tradition. De lokale og regionale myndigheder, som ønsker denne - berigende - forskellighed respekteret rent demokratisk, har i forskellig grad deltaget i den europæiske integrationsproces.

2.2.3. Med den europæiske fælles akt af 1985, som indfører det indre marked og økonomisk og social samhørighed, har de lokale og regionale myndigheders engagement i den europæiske integration imidlertid vundet omfang.

2.2.4. Ved at oprette Regionsudvalget giver traktaten om den Europæiske Union (TEU) af 1992 lokale og regionale myndigheder et vigtigt forum for institutionel deltagelse i den europæiske integrationsproces. Lokale og regionale myndigheder har ikke længere kun ansvar for iværksættelse af de beslutninger, der vedrører dem, men har nu et talerør over for Rådet og Kommissionen, under beslutningstagningsprocessen, i forbindelse med af EF-lovgivning, ved fastlæggelse af politikker og i EU-anliggender, som efter deres opfattelse vedrører de europæiske lokale og regionale myndigheder.

2.2.5. Subsidiaritetsprincippet bør i overensstemmelse med den gældende nationale forfatning på effektiv vis gennemføres i Eurotraining-programmet i forholdet mellem de forskellige forvaltningsstrukturer i medlemsstaterne (centrale, lokale og regionale). De pågældende forvaltninger skal sikre, at de ansatte uddannes tilstrækkeligt inden for disse områder.

2.2.6. Den fortsatte decentralisering i EU's medlemsstater, som har ført til øgede kompetencer for de lokale og regionale myndigheder giver disse myndigheder øget deltagelse i EF-anliggender.

2.2.7. I den forbindelse er de lokale og regionale myndigheder navnlig involveret på tre forskellige områder: i) gennemførelsesprocessen: da hovedparten af EU-lovgivningen i øjeblikket gennemføres på lokalt og regionalt niveau i mange medlemsstater (herunder aktiviteter i forbindelse med strukturpolitikker, offentlige indkøbsaftaler, omsætning af lovregler, deltagelse i programmer osv.), ii) EÚs beslutningsproces særligt gennem Regionsudvalgets rolle (i udviklingen af den gældende fællesskabsret, EU-standarder, EU-politikker osv.) samt iii) meddelelse af deres respektive synspunkter om spørgsmål, der berører borgerne, for derved at involvere dem yderligere i EÚs udviklingsproces samt videreformidling af borgernes synspunkter til EU-institutionerne.

2.2.8. Alle disse tekniske foranstaltninger, der skal styrke de lokale og regionale myndigheders indflydelse på EF's beslutningsproces og øge EU-borgernes opmærksomhed om EU-spørgsmål, kræver passende og vedvarende uddannelse af de lokale og regionale myndigheders ansatte.

2.2.9. De lokale og regionale myndigheders øgede kompetence tager klart udgangspunkt i følgende: i) styrkelse af den økonomiske og sociale samhørighed, ii) udvikling af samarbejde og udvekslinger mellem lokale og regionale myndigheder og som følge heraf iii) uddybning af den europæiske integrationsproces. Hovedformålet er at bringe EÚs fordele tættere på borgerne og forbedre deres livskvalitet.

3. Særlige bemærkninger

Strategisk program for Eurotraining-aktiviteter for EU's lokale og regionale myndigheder (2000-2002).

3.1. Indhold

3.1.1. Det strategiske Eurotraining-program omfatter en række aktiviteter inden for uddannelse, formidling af viden, konsulentvirksomhed og anvendt forskning i EU-anliggender og spørgsmål med en fællesskabsdimension, som er af interesse for folkevalgte repræsentanter, tjenestemænd, teknikere og eksperter i de lokale og regionale forvaltninger i EU og ansøgerlandene.

3.2. Mål og behov

3.2.1. Eurotraining-projektet vil give de lokale og regionale myndigheder i de 15 EU-medlemsstater og i ansøgerlandene samt repræsentanter for de europæiske institutioner en bedre forståelse af EU's bidrag til opfyldelse af borgernes ønsker og behov. Følgende to mål bør opfyldes til fordel for EU-borgerne:

3.2.2. Bidrage til at forbedre den offentlige forvaltning på lokalt og regionalt plan og dens service over for borgerne og sikre kreativitet og effektivitet på dette område:

3.2.3. Bidrage til at fremme regional samhørighed, europæisk integration og interregionalt samarbejde.

3.2.4. For at nå disse mål skal følgende EU-uddannelsesbehov hos de lokale og regionale myndigheder opfyldes:

3.2.5. Behovet for større professionalisme på alle ansættelsesniveauer i de lokale og regionale myndigheders forvaltninger i EU, hvad angår orientering om EU-anliggender, herunder adgangen til EU-programmerne og deres forvaltning;

3.2.6. Behovet for øget effektivitet;

3.2.7. Behovet for bedre resultater.

3.2.8. Politikere, folkevalgte repræsentanter og offentligt ansatte bør derfor være orienteret om disse forhold og tilbydes undervisning i EU-anliggender i form af dækkende og fortløbende Eurotraining.

3.2.9. Den faglige uddannelse af ansatte i de lokale og regionale forvaltninger bør betragtes som en nøglefaktor for den lokale og regionale udvikling. Dette område bør derfor prioriteres højt, både hvad angår økonomiske ressourcer og den støtte, de offentlige myndigheder bør give til uddannelsesaktiviteter for offentligt ansatte.

3.3. Programmets kendetegn

Regionsudvalget foreslår følgende ramme for et sådant program:

3.3.1. Programmet skal have en varighed på tre år (2000-2002) og fornyes for flerårige perioder med passende ændringer.

3.3.2. Det er et pan-europæisk program ud fra den betragtning, at disse aktiviteter er rettet mod lokale og regionale myndigheder både i de 15 EU-medlemsstater og i de central- og østeuropæiske lande.

3.3.3. Det er et strategisk program, da det beskriver, hvorledes EU-uddannelsesaktionerne bør udformes for at øge effektiviteten i de berørte administrationer, uddybe integrationsprocessen og give borgerne mulighed for fuldt ud at drage fordel heraf.

3.3.4. Programmet udgør et integreret hele, men har en differentieret modulstruktur (se 3.4.1) på hvert af de seks prioritetsområder inden for Eurotraining (se 3.5).

3.3.5. Programmet har en åben struktur i og med, at supplerende projekter kan tilføjes.

3.3.6. Programmets indhold og metode bør revideres og opdateres hvert år for at sikre, at programmet imødekommer de lokale og regionale myndigheders forskellige behov, deres politiske og administrative formåen og deres samfundsøkonomiske baggrund.

3.3.7. Programmets aktiviteter bliver lanceret i form af partnerskaber og gennem samarbejde mellem institutioner med ansvar for videreuddannelse og repræsentative sammenslutninger af lokale og regionale myndigheder.

3.3.8. Programmet et åbent for alle folkevalgte repræsentanter og embedsmænd i de lokale og regionale forvaltninger samt for fagfolk, eksperter og undervisere og institutioner på området.

3.4. Aktioner

3.4.1. Det strategiske program omfatter følgende fire grundlæggende aktioner, som skal videreudvikles:

- uddannelse og formidling af viden på ovennævnte prioritetsområder skal sikre, at de lokale og regionale myndigheder har tilstrækkeligt indblik i EU-anliggender til at kunne i) øge effektiviteten i deres forvaltninger gennem et større kendskab til EU-regler, -politikker og -procedurer, ii) sikre deres deltagelse i de forandringer, der finder sted i Europa og iii) fremme større økonomisk og social samhørighed;

- rådgivning om EU-anliggender til lokale og regionale myndigheder og forvaltninger i medlemsstaterne og de central- og østeuropæiske lande, hvor der er konstateret en tydelig mangel i den eksisterende viden eller i uddannelsesfaciliteterne;

- gennemførelse af undersøgelser og anvendt forskning til fordel for de lokale og regionale myndigheder;

- gennemførelse af aktiviteter i forbindelse med institutionel udvikling ved at fremme et uformelt forum, hvor de lokale og regionale myndigheder, forvaltninger og uddannelsescentre i EU kan udveksle idéer og erfaringer.

3.5. Prioritetsområder

Regionsudvalget har identificeret følgende prioritetsområder for videreuddannelse inden for de lokale og regionale forvaltninger i EU:

3.5.1. EU-institutioner og EU-ret/fællesskabspolitikker/sammenlignelige data om medlemsstaterne

3.5.1.1. Gennemgang af den aktuelle situation, herunder en analyse af de tilpasninger, der må gennemføres i Fællesskabets institutioner, deres strukturer, forholdet mellem de forskellige administrationsniveauer samt, hvorledes de decentrale myndigheder samarbejder med de nationale myndigheder om deres respektive holdninger til de forskellige politikker og om beslutningstagning i fællesskabsanliggender; gennemgang af administrative procedurer, den gældende fællesskabsret, fællesskabsregler. Gennem uddannelse inden for disse områder vil de berørte lokale og regionale myndigheder udvikle en sund forvaltning af deres menneskelige ressourcer.

3.5.2. Økonomisk og social samhørighed og samarbejde

3.5.2.1. For EÚs - men også ansøgerlandenes - lokale og regionale myndigheder udgør retningslinjerne og den nye pakke med økonomiske foranstaltninger for 2000-2006, som blev fremlagt af Kommissionen i Agenda 2000, de nye retningslinjer for Strukturfondene, de nye forordninger, forbedringen og forenklingen af deres forvaltning, udarbejdelsen af lokale og regionale programmer, initiativer og forslag til generelle EU-politikker, komparative undersøgelser af medlemsstaternes og ansøgerlandenes politisk-administrative strukturer osv. en udfordring, hvad angår tilpasning til nye procedurer, støtteberettigelse og programkriterier. Disse faktorer vil ligeledes bestemme de lokale og regionale myndigheders evne til at anvende Strukturfondene og de øvrige EU-programmer og -initiativer effektivt. I den kommunale sektor er skræddersyet og praksisorienteret undervisning inden for disse områder af stor betydning.

3.5.3. Udvekslinger, partnerskaber og venskabsbyforbindelser

3.5.3.1. De lokale og regionale myndigheder samt deres nationale og internationale sammenslutninger bidrager også aktivt og rent praktisk til den europæiske integrationsproces via udveksling af erfaringer, som afhængigt af det enkelte tilfælde kan have både positive og negative resultater. Kendskab til og analyser af fordele og ulemper ved disse erfaringer kan være til stor nytte for fastlæggelsen af den bedste fremgangsmåde i de kommende år. Der bør særligt lægges vægt på den forberedende fase, der kan være af afgørende betydning for et samarbejdsprojekts succes. De lokale og regionale myndigheder bør spille en betydelig rolle i dette rammesamarbejde, da de er tæt på og har et grundigt kendskab til situationen i lokalområdet og er fleksible, hvad angår gennemførelse af aktioner. Samarbejde og udveksling på EU-niveau mellem lokale og regionale myndigheder samt deres nationale og internationale sammenslutninger kan skabe en betydelig merværdi, særligt når myndighederne har samme behov. Deres bidrag til skabelse og udvikling af samarbejdsrammer for partnerskaber mellem forskellige uddannelsescentre kan derfor vise sig at være af stor betydning. Der bør rettes særlig opmærksomhed mod venskabsbyforbindelsers effektive bidrag til udvikling og styrkelse af den offentlige sektor. Venskabsbyer kan således blive et nyttigt instrument, som kan bruges til at sammenholde de forskellige måder, hvorpå byerne organiserer de mange serviceydelser til deres borgere, hvorved man har et godt udgangspunkt for at udvælge og udmønte de mest effektive metoder.

3.5.4. Økonomiske og finansielle områder

3.5.4.1. De økonomiske og finansielle områder vil være af altoverskyggende betydning i perioden 2000-2006. Dette forklarer, hvorfor programmer med et økonomisk indhold, som indeholder foranstaltninger til finansiering af politikker og programmer for denne periode, bør analyseres grundigt. Kendskab til regioners og byers evne til - som centre for investering, nyskabelse og forskning - at anvende nye muligheder for vækst og beskæftigelse, forvalte knappe ressourcer, forbedre deres resultat og sørge for en bedre gennemførelse af Fællesskabets politikker inden for rammerne af ØMÚen og øget globalisering, vil bidrage til at fremme den lokale og regionale udvikling.

3.5.5. Ansøgerlande

3.5.5.1. De aktioner, der for nyligt er blevet lanceret, og som i de kommende år skal udvikles i samarbejde med kandidatlandene i førtiltrædelses- og tiltrædelsesperioden er meget nødvendige for en vellykket gennemførelse af de næste stadier af EU's udvikling. Disse aktioner bør gennemføres i fuld erkendelse af de forskellige uddannelsesbehov, der findes i ansøgerlandene. Disse landes kendskab til EU-landenes politiske og administrative strukturer og komparative betragtninger både på nationalt, lokalt og regionalt niveau kan være nyttigt i forbindelse med udviklingen af deres egne forvaltningsstrukturer og i forvaltningen og koordineringen af EU-relaterede spørgsmål. En forbedret forvaltning samt et øget kendskab til EU-programmer og -initiativer, en styrkelse af evnen til at bruge dem effektivt, anvendelse af den gældende fællesskabsret i lokale og regionale spørgsmål og disse landes optagelse i et netværk sammen med EÚs medlemsstater er alt sammen af stor betydning.

3.5.6. Lederevner og praktisk viden

3.5.6.1. Dette er et horisontalt område, der vedrører de kvalifikationer og den kommunikationsevne og tværkulturelle formåen, der er nødvendig for behandling af EU-sager, og metoder til at opnå de nødvendige færdigheder. Organisationsevne, lederevne, evne til at fremme projektudvikling og forhandlingsevne er nøglekrav og hovedsageligt af praktisk karakter. Der bør også tages højde - dog ikke særskilt - for disse praktiske ledelsesaspekter under iværksættelse af uddannelsesaktiviteter på hvert af de ovennævnte områder.

3.6. Målgruppe

3.6.1. Med hensyn til målgruppe bør projektet være åbent for de personer fra EU-landene og ansøgerlandene, der er ansvarlige for de regionale og lokale myndigheders uddannelsesprogrammer.

3.6.2. Særlige uddannelsesaktioner bør gennemføres for de yngre generationer af tjenestemænd og folkevalgte repræsentanter, eftersom det jo er dem, der bliver de fremtidige ledere inden for den lokale og regionale forvaltning i et integreret Europa.

3.7. Deltagerlande

3.7.1. Eurotraining-projektet henvender sig til de 15 medlemsstater og ansøgerlandene. Uddannelsescentre, der ønsker at deltage i projektet, kan involveres i dets organisation og udvikling gennem organer, der er oprettet til dette specielle formål.

3.8. Iværksættelse

3.8.1. Hvad angår iværksættelse af Eurotraining-programmet, kan Kommissionen drage fordel af det arbejde, der allerede er udført på visse europæiske uddannelsesinstitutioner, samt benytte netværk af offentlige forvaltninger, der arbejder på dette område. For at gøre det lettest muligt for tjenestemænd og funktionærer fra lokale offentlige forvaltninger, som - specielt hvis der er tale om mindre forvaltningsenheder - har begrænsede budgetter, at deltage i uddannelseskurser, bør disse finde sted så tæt på de lokale og regionale myndigheder som muligt.

3.8.2. De lokale og regionale myndigheders sammenslutninger kan spille en særlig rolle, fordi de kan videreformidle informationerne og for det meste er sammenflettet med det politiske plan, som har særlig betydning for meningsdannelsen. I Eurotraining-projektet må der tages højde for de eksisterende netværk.

4. Konklusioner

4.1. Da det er bydende nødvendigt, at alle offentlige myndigheder på alle niveauer - i overensstemmelse med traktaterne - involveres i den europæiske integrationsproces for derved at give processen større gennemslagskraft og sikre, at borgerne får bedre og mere nøjagtig information, der bringer dem tættere på de muligheder, der findes i EU-institutionerne og -politikkerne, opfordrer Regionsudvalget Rådet og Kommissionen til at tage følgende konklusioner og anbefalinger i betragtning:

4.2. Regionsudvalget fastholder, at Fællesskabets institutioner, den offentlige sektor samt de lokale og regionale myndigheder og deres sammenslutninger bør give topprioritet til vedvarende uddannelse i EU-spørgsmål for de lokale og regionale myndigheder i EU-landene og i de central- og østeuropæiske lande. Derved styrkes deres deltagelse i EÚs fremtidige udvikling, og de bidrager til større gennemsigtighed i EU og til at bringe EU tættere påa borgerne. Regionsudvalget er af den opfattelse, at dette mere effektivt vil integrere et europæisk civilsamfund i det nye Europa.

4.3. Da denne type aktioner til fordel for de lokale og regionale forvaltninger klart er i Fællesskabets interesse, anbefaler Regionsudvalget, at projektet tildeles de nødvendige økonomiske menneskelige ressourcer særligt fra Fællesskabets institutioner.

4.4. Regionsudvalget mener endvidere, at de ansatte i disse administrationer og lederne af de lokale og regionale myndigheder bør opfordres til at deltage i uddannelsesaktiviteterne.

4.5. Regionsudvalget er af den opfattelse, at en ajourføring af den viden, som EU's lokale og regionale myndigheder og forvaltninger ligger inde med, vil styrke deres europæiske identitet. Dette mål kan kun nås, hvis disse myndigheders og sammenslutningers samt de eksisterende netværks rolle støttes, og hvis et strategisk program for Eurotraining-aktiviteter til fordel for de lokale og regionale myndigheder i EU - som en vedvarende og længerevarende proces - vedtages og finansieres.

Bruxelles, den 11. marts 1999.

Manfred DAMMEYER

Formand for

Regionsudvalget